Predkladacia správa

	Vláda Slovenskej republiky svojim uznesením č. 24/2003 schválila aktualizovaný Komplexný program boja so zločinnosťou (ďalej len „aktualizovaný komplexný program“) a uznesením č. 316/2003 k správe o plnení úloh vyplývajúcich z komplexného programu boja so zločinnosťou v úlohe B.1. uložila ministrovi vnútra predkladať každoročne vláde Slovenskej republiky správu o plnení úloh vyplývajúcich z aktualizovaného komplexného programu  k 30. aprílu. 
	Správu o plnení úloh vyplývajúcich z aktualizovaného komplexného programu za rok 2005 vláda Slovenskej republiky schválila uznesením č. 370/2006, ktorým v úlohe B.1. uložila podpredsedovi vlády a ministrovi financií, ministrovi vnútra, ministerke spravodlivosti, ministrovi dopravy, pôšt a telekomunikácií, ministrovi obrany, ministrovi zahraničných vecí a riaditeľovi Slovenskej informačnej služby zabezpečiť vo svojej pôsobnosti a v rámci vytvorených finančných možností riadených rezortov podmienky na dokončenie realizácie termínovaných úloh aktualizovaného komplexného programu boja so zločinnosťou, resp. pokračovanie v realizácii úloh s termínom plnenia „trvale“.
	Cieľom predkladaného materiálu je informovať o plnení úloh prijatých v aktualizovanom komplexnom programe vládu Slovenskej republiky.
	Správa o plnení úloh z aktualizovaného komplexného programu je spracovaná z podkladov subjektov zainteresovaných na boji so zločinnosťou a obsahuje vyhodnotenie plnenia úloh v roku 2006 (úlohy s termínom plnenia trvale) a vyhodnotenie úloh s termínom plnenia v predchádzajúcom období (úlohy, ktoré boli v predchádzajúcich rokoch hodnotené ako nesplnené alebo čiastočne splnené - príloha). Vlastná správa je štruktúrovaná podľa hlavných oblastí stanovených v aktualizovanom komplexnom programe. 
	Aktualizovaný komplexný program obsahuje hlavné úlohy boja so zločinnosťou rozdelené do šiestich oblastí. Ide o oblasť legislatívy, inštitucionálnu oblasť, oblasť materiálno – technického zabezpečenia, oblasť personálneho zabezpečenia, oblasť spolupráce a súčinnosti a oblasť koordinácie. Plnenie týchto úloh odráža postupné harmonizovanie legislatívy a inštitucionálneho rámca so štandardmi členských štátov Európskej únie z hľadiska vnútornej bezpečnosti, keďže tento dokument bol schválený v období prípravy Slovenskej republiky do Európskej únie a tieto ciele boli premietnuté do tohto dokumentu. Je možné konštatovať, že stanovené ciele boli z väčšej časti splnené.
	Aktualizovaný komplexný program obsahuje celkom 97 termínovaných úloh, ktoré boli plnené v období rokov 2003 – 2006. Tieto úlohy boli plnené podľa možností jednotlivých subjektov s maximálnou snahou a úsilím. Z dôvodu nedostatku finančných prostriedkov potrebných na zabezpečenie plnenia úloh predovšetkým v oblasti materiálno–technickej bolo potrebné neustále prehodnocovať ich efektívne prerozdeľovanie a stanovenie priorít v boji so zločinnosťou v závislosti od vývoja bezpečnostnej situácie na území Slovenskej republiky.
	Programové vyhlásenie vlády Slovenskej republiky deklaruje, že vláda prijme nový program boja so zločinnosťou. V návrhu uznesenia vlády Slovenskej republiky sa preto navrhuje úloha podpredsedovi vlády a ministrovi vnútra v spolupráci s ústrednými orgánmi štátnej správy, Generálnou prokuratúrou Slovenskej republiky a Slovenskou informačnou službou vypracovať a predložiť na rokovanie vlády nový program boja so zločinnosťou. V súvislosti s tým sa navrhuje uznesením vlády SR k novému programu boja so zločinnosťou zrušiť uznesenie vlády Slovenskej republiky č. 24/2003.

	Materiál prešiel medzirezortným pripomienkovým konaním a na rokovanie vlády sa predkladá bez rozporov.
	Schválenie správy o plnení úloh aktualizovaného komplexného programu nemá finančný, ekonomický, environmentálny vplyv, ani vplyv na zamestnanosť a podnikateľské prostredie.